Inawgurata llejla f’Għawdex is-sitt edizzjoni ta’ Betlemm f’Ghajnsielem, il-presepju ħaj li joffri esperjenza unika tal-ġrajja tat-twelid ta’ Gesu Bambin. L-edizzjoni ta’ din is-sena ġiet inawgurata mill-President ta’ Malta Marie-Louise Coleiro. Il-Kumitat Organizzativ magħmul mill-Kunsill Lokali t’Għajnsielem, il-Ministeru t’Għawdex, il-Parroċċa Madonna ta’ Loretu u l-għaqdiet mhux governattivi t’Għajnsielem ilu għal dawn l-aħħar xhur jipprepara għal dan l-avveniment li ta’ kull sena jiġbed eluf ta’ viżitaturi. L-edizzjoni ta’ din is-sena se jkollha attrazzjonijiet ġodda. Din is-sena il-Forti Chambray se tinbidel f’villaġġ tar-Rumani filwaqt li l-viżitaturi se jkollhom l-opportunità jitilgħu fuq dgħajsa li se tkun mixja tul ix-xmara. Se tirritorna wkoll il-lukanda li se jkollha tliet kmamar għal kiri fejn wieħed jista jgħix l-esperjenza tal-ħajja iktar minn 2,000 sena ilu. Fil-presepju ħaj fil-medda Ta’ Passi f’Għajnsielem se jiehdu sehem iktar minn 150 attur. Betlemm f’Ghajnsielem ikun animat kull nhar ta’ Sibt, Ħadd u festi pubblici bil-qofol tiegħu jintlaħaq il-Ħadd l-4 ta’ Jannar bil-migja tas-slaten Magi.